**Informatīvais ziņojums**

par piena produktu iepirkumiem Daugavpils pilsētas izglītības iestādēm 2015.-2016.gados

**[1]** 2015.gada 30.aprīlī starp Daugavpils pilsētas izglītības pārvaldi un AS “Latgales piens” tika noslēgti 4 (četri) līgumi par piena produktu piegādi Daugavpils pilsētas pirmskolas izglītības iestādēm un pilsētas skolām, pamatojoties uz atklāta konkursa Nr.DPIP 2015/96 rezultātiem. Līguma darbības termiņš tika noteikts līdz – 2016.gada 1.maijam.

**[1.1]** Līguma darbības termiņš tika pagarināts saskaņā ar 2016.gada 2.maijā noslēgto vienošanos līdz centralizētā iepirkuma - atklāta konkursa „Pārtikas produktu piegāde Daugavpils pilsētas izglītības iestādēm” (iepirkuma identifikācijas numurs DPD 2016/69)”, rezultātu paziņošanas.

**[2]** 2016.gada 19.aprīlī tika izveidota iepirkuma komisija centralizētā iepirkuma - atklāta konkursa rīkošanai „Pārtikas produktu piegāde Daugavpils pilsētas izglītības iestādēm” (iepirkuma identifikācijas numurs DPD 2016/69)”. Saskaņā ar atklāta konkursa nolikumu Iepirkuma priekšmets bija pārtikas produktu piegāde Daugavpils pilsētas Izglītības iestādēm, saskaņā ar Tehnisko specifikāciju tas tika sadalīts 75.daļās. Kopējā paredzamā piegādes līgumu summa visās daļās vispārīgās vienošanās spēkā esamības laikā ir 3 172 926 EUR (trīs miljoni viens simts septiņdesmit divi tūkstoši deviņi simti divdesmit seši eiro). Piedāvājumu atvēršanas termiņš tika noteikts - 2016.gada 7.jūnijs.

**[2.1]** Iepirkums paredzēja Vispārīgās vienošanās slēgšanu katrā iepirkuma daļā ar trim pretendentiem, kas iesnieguši saimnieciski visizdevīgākos piedāvājumus katrā daļā pie nosacījuma, ja ir saņemts pietiekams skaits atbilstošu piedāvājumu katrā daļā. Par piegādes līgumslēdzēja iestādi (pircēju) tika noteiktas šādas iestādes:

* **Iepirkuma priekšmeta 1.-39.daļās tika noteikta Daugavpils pilsētas Izglītības pārvalde**, nodokļu maksātāja reģistrācijas Nr.90009737220, Saules iela 7, Daugavpils, Latvija, LV-5401 (pirmsskolu izglītības iestāžu piegādes adreses norādītas loģistikas plāna pielikumā);

## **Iepirkuma priekšmeta 40.-75.daļās:**

## **2.1. Daugavpils 9.vidusskola**, nodokļu maksātāja struktūrvienības reģistrācijas Nr.90009782262, 18.novembra iela 47, Daugavpils, LV-5401;

## **2.2. Daugavpils 16.vidusskola**, nodokļu maksātāja struktūrvienības reģistrācijas Nr.90009746007, Aveņu iela 40, Daugavpils, LV-5422;

## **2.3. Daugavpils Valsts ģimnāzija**, nodokļu maksātāja struktūrvienības reģistrācijas Nr.90010266167, Cietokšņa iela 33, Daugavpils, LV-5401;

## **2.4. Daugavpils Vienības pamatskola**, nodokļu maksātāja struktūrvienības reģistrācijas Nr.90010266171, Ģimnāzijas iela 32, Daugavpils, LV-5401;

## **2.5. Daugavpils logopēdiskā internātpamatskola-attīstības centrs**, nodokļu maksātāja struktūrvienības reģistrācijas Nr.90009745995, Abavas iela 1, Daugavpils, LV-5417.

**[2.2]** 2016.gada 1.augusta sēdē (prot.Nr.7), pamatojoties uz Publisko iepirkumu likuma 37.panta pirmo daļu, 56.panta pirmo daļu, konkursa nolikuma 9.1.punktu, iepirkumu komisija nolēma: piešķirt vispārīgās vienošanās slēgšanas tiesības atklātā konkursa “Pārtikas produktu piegāde Daugavpils pilsētas izglītības iestādēm”, identifikācijas Nr. DPD 2016/69 1.un 40.daļā, šādiem pretendentiem:

|  |  |  |
| --- | --- | --- |
| **Daļas**  **Nr.** | **SIA “JUNONA BEP”,** reģ.Nr.41503006044, Ventspils iela 75, Daugavpils, LV-5404 | **AS “Latgales Piens”,** reģ.Nr. 41503028291, Muitas iela 3-p, Daugavpils, LV-5400 |
| Iegūto punktu skaits | |
| 1. | **75,99** (piedāvāta līgumcena 274 568,50 EUR bez PVN) | 65 (piedāvāta līgumcena 247 733,00 EUR bez PVN) |
| 40. | **71,34** (piedāvāta līgumcena 196 051,00 EUR bez PVN) | 65 (piedāvāta līgumcena 160 657,00 EUR bez PVN) |

**[2.3]** 2016.gada 3.augustā pretendenti tika informēti par iepirkuma komisijas 2016.gada 1.augustā (sēdes protokols Nr.7) pieņemto lēmumu, nosūtot paziņojumu par lēmumu pretendentiem elektroniski, izmantojot drošu elektronisko parakstu.

**[2.4]** Tiesības slēgt vispārīgo vienošanos pretendenti ieguva pēc nogaidīšanas termiņa notecējuma, proti, ne agrāk kā 2016.gada 16.augustā. Sagatavotās vispārīgās vienošanās Daugavpils pilsētas domes Iepirkumu nodaļa (vispārīgās vienošanās slēdzējam) Daugavpils pilsētas domes Izglītības pārvaldei nodeva - par iepirkuma 40.daļu 2016.gada 29.augustā, par iepirkuma 1.daļu - 2016.gada 31.augustā.

**[3]** 2016.gada 29.augustā pamatojoties uz iepirkuma rezultātiem un 2016.gada 16.augustā parakstīto vispārīgo vienošanos par pārtikas produktu piegādes līgumu slēgšanu 40.daļā “Piena produkti” starp Daugavpils 16.vidusskolu un SIA “JUNONA BEP” tika parakstīts līgums “Par pārtikas produktu piegādi Daugavpils 16.vidusskolai daļā Nr.40 “Piena produkti””.

**[3.1]** Laika posmā no 2016.gada 29.augusta līdz 2017.gada 19.martam Daugavpils 16.vidusskola no SIA “JUNONA BEP” iegādājās piena produktus 5752,20 EUR ar PVN apmērā.

**[4]** **Daugavpils pilsētas domes līgumu reģistrācijas žurnālā nav atrodama starp Daugavpils pilsētas domes Izglītības pārvaldi un SIA “JUNONA BEP” noslēgtā vispārīgā vienošanās. Turklāt, -**

**[4.1]** 2016.gada 19.septembrī tika sasaukta Iepirkumu komisija iepirkumā - Pārtikas produktu piegāde Daugavpils pilsētas izglītības iestādēm” (iepirkuma identifikācijas numurs DPD 2016/69)”.

**[4.2]** Saskaņā ar iepirkuma komisijas 2016.gada 19.septembra iepirkuma komisijas sēdes protokolu Nr.10 komisija izskatīja A/S “Latgales piens” 08.09.2016. un 15.09.2016. vēstules Nr.1-12-215 un Nr.1-12-216 par to, ka pasūtītājs (vispārīgās vienošanās slēdzējs) uz šo brīdi nav iesniedzis pretendentam uz parakstīšanu Vispārīgo vienošanos 1.daļā “Piena produkti” un 40.daļā “Piena produkti”. Sakarā ar ko pretendents AS “Latgales piens” lūdz pārskatīt konkursa rezultātus šajās daļās, īpaši uzsverot uz to, ka cenu atšķirība starp pretendentu piedāvājumiem ir būtiska.

**[4.3]** Iepirkuma komisijas sēdē iepirkuma komisijas locekle N.Fjodorova ziņoja, ka vispārīgās vienošanās un slēdzamie vispārīgās vienošanās ietvaros pārtikas produktu piegādes līgumi 1.un 40.daļā joprojām nav noslēgti un pārtikas produktu piegāde nav uzsākta, jo pasūtītājam (vispārīgās vienošanās slēdzēja) radās šaubas par to, vai izvēlētie piedāvājumi ir ekonomiski visizdevīgākie. Iepirkumu komisija secināja, ka atklātā konkursa “Pārtikas produktu piegāde Daugavpils pilsētas izglītības iestādēm” (identifikācijas Nr.DPD 2016/69) vispārīgās vienošanās un pārtikas produktu piegādes līgumi no pasūtītāja (vispārīgās vienošanās slēdzēja) puses nav parakstītas. Ņemot vērā saņemto informāciju, **komisija nolemj**: **pārskatīt** komisijas pieņemto lēmumu 1.daļā “Piena produkti” un 40.daļā “Piena produkti”.

**[4.4]** Iepirkuma komisija nolēma - **pārtrauk**t atklātā konkursa“Pārtikas produktu piegāde Daugavpils pilsētas izglītības iestādēm” (identifikācijas Nr.DPD 2016/69) 1.daļā “Piena produkti” un 40.daļā “Piena produkti”.

## **[5]** Izglītības pārvaldes vadītāja Marina Isupova savā 2017. gada 25.jūlija dienesta ziņojumā par iepirkuma priekšmeta 1.daļu “Piena produkti” (pirmskolas izglītības iestādēm) un 40.daļu “Piena produkti” (skolām), norādīja sekojošo, -

**[5.1]** 2016.gada augusta nogalē Izglītības pārvalde (turpmāk - Pārvalde) saņēma no Daugavpils pilsētas domes Iepirkumu nodaļas (turpmāk - Nodaļa) sagatavotus, Nodaļā un domes priekšsēdētāja vietnieku (daļu līgumu un vienošanos saskaņoja J.Dukšinskis, daļu – P.Dzalde) saskaņotus līgumu un vispārīgo vienošanos tekstus visās iepirkuma “Pārtikas produktu piegāde Daugavpils pilsētas izglītības iestādēm” (iepirkuma identifikācijas Nr.DPD 2016/69) daļās. Saskaņā ar Pārvaldes Līgumu sagatavošanas un saskaņošanas kārtību, vispārīgās vienošanās un līgumi tika saskaņoti ar atbildīgajiem Pārvaldes darbiniekiem, kurus parakstīja un nodeva tālākai izpildei Pārvaldes atbildīgajai darbiniecei – sagādniecei Natālijai Fjodorovai.

**[5.2]** Īsi pēc dokumentu parakstīšanas kādā piektdienas darba dienas beigās (iespējams, tas bija 9.septembrī) uz mobilo telefonu piezvanīja Daugavpils pilsētas domes priekšsēdētājs Jānis Lāčplēsis un jautāja, vai viņa ir parakstījusi līgumu ar SIA “JUNONA BEP” par piena piegādi. Viņa atbildēja, ka “jā”, parakstījusi gan vispārīgās vienošanās par piena piegādi skolām un pirmsskolas izglītības iestādēm, gan līgumu par piena piegādi pirmsskolas izglītības iestādēm. Uz ko viņa saņēma norādījumu nogādāt minētos dokumentus uz Domi. Uzreiz pēc šīs sarunas viņai piezvanīja Natālija Fjodorova, kura informēja par tikko notikušo sarunu ar Pēteri Dzalbi un viņa pieprasījumu atnest minētos dokumentus viņam. M.Isupova izteica savu neapmierinātību par šādiem norādījumiem, bet apzinoties, ka viņai ir jāpilda arī mutiskie domes vadības norādījumu, ļāva Natālijai Fjodorovai aiznest vispārīgās vienošanās par piena piegādi skolām un pirmsskolas izglītības iestādēm un līgumu par piena piegādi pirmsskolas izglītības iestādēm uz Domi. Atgriežoties no Domes, Natālija Fjodorova noinformēja, ka nodeva minētos dokumentus tieši Pēterim Dzalbem rokās viņa darba kabinetā Domē.

**[5.3]** Nākamajā pirmdienā ierastā darba tikšanās ar izglītības jomas kuratoru Jāni Dukšinski, M.Isupova jautāja, kā viņai nodrošināt izglītības iestādes ar pienu. Tika saņemta atbilde, ka viņai pašai par to būtu jāparūpējas, kamēr nenotiks jauns iepirkums. Tuvākajā vadības sanāksmē šo pašu jautājumu M.Isupova uzdeva Domes priekšsēdētājam un saņēma atbildi, ka tiks pieņemts lēmums rīkot jaunu iepirkumu.

**[6]** Iepirkuma komisijas locekle (iepirkuma identifikācijas numurs DPD 2016/69) un vienlaicīgi Daugavpils pilsētas Izglītības pārvaldes sagādniece Natālija Fjodorova savā 2017.gada 26.jūlija dienesta ziņojumā norādīja, -

**[6.1]** 2016.gada 1.augustā iepirkuma komisija pieņēma lēmumu slēgt Vispārīgās vienošanās un līgumus pamatojoties uz Konkursa rezultātiem, tajā skaitā arī 1. un 40.daļās „Piena produkti”. Domes Centralizēto iepirkumu nodaļas (Nodaļa) speciālisti (K.Šede, I.Zarāne) sagatavoja un saskaņoja Vispārīgās vienošanās un līgumus Daugavpils 16.vidusskolai (Skola). Vispārīgās vienošanās un līgumus par pārtikas produktu piegādi pirmsskolas izglītības iestāžu vajadzībām N.Fjodorova, kā Pārvaldes pārstāve, saņēma. Daļu no tiem saskaņoja ar Jāni Dukšinski un daļu ar Pēteri Dzalbi, kā arī ar Pārvaldes speciālistiem, kā to nosaka Pārvaldes Līgumu sagatavošanas un saskaņošanas kārtība un iesniedza Pārvaldes vadītājai Marinai Isupovai parakstīšanai. Savukārt Skolas līgumus Nodaļa nodeva Skolai. Parakstītās Vienošanās (divos eksemplāros) N.Fjodorovai tika atdotas 2016.gada augusta beigās. Precīzu datumu viņa neatceras.

**[6.2]** 2016.gada septembra sākumā, datumu N.Fjodorova neatceras, bet tā bija piektdiena un darba dienas beigas, viņai uz mobilo tālruni piezvanīja P.Dzalbe un lūdza Vispārīgās vienošanās un līgumus par Konkursa 1.daļu „Piena produkti” un 40.daļu „Piena produkti” atgriezt Domei. Pēc P.Dzalbes zvana viņa piezvanīja M.Isupovai un noinformēja par P.Dzalbes zvanu un lūgumu iesniegt Domei Vispārīgās vienošanās un līgumus par iepriekš minētajām daļām. M.Isupova informēja, ka viņai esot zvanījis J.Lāčplēsis un lika iesniegt Vienošanās un līgumus Domei un lūdza viņai to izdarīt. Ņemot vērā, ka darba diena bija jau beigusies, N.Fjodorova Vispārīgās vienošanās par 1.daļu un 40.daļu un līgumus, kas attiecas uz 1.daļu (pirmsskolas izglītības iestādes) pirmdienas rītā, līdz darba laika sākumam, iesniedza P.Dzalbem. Visi līgumi bija parakstīti.

**[7]** 2016.gada 2.novembrī tika izsludināts jauns iepirkums “Piena un piena produktu piegāde Daugavpils pilsētas izglītības iestādēm” (ident.Nr.DPD 2016/192). Iepirkuma priekšmetu sadalot vairākās daļās. Tiesības slēgt līgumu tika piešķirtas no 2017.gada 12.marta sekojošās daļās, -

|  |  |  |  |
| --- | --- | --- | --- |
| **Daļas Nr. , nosaukums** | **SIA ”JUNONA BEP”** | **A/S “Latgales piens”** | **Noslēgtas vienošanās kopējā summa (EUR bez PVN)** |
| 1. Piens | Neiesniedza piedāvājumu | 85 | 134 420 |
| 2. Krējums, saldais krējums, biezpiens un sviests | 85 | 91 595 |
| 3. Raudzētie piena produkti | 85 | 24 200 |
| 4. Saldie biezpiena sieriņi, sieri un kausētie sieri | noraidīts | Iepirkums izbeigts bez rezultāta |
| 5. Piens | 59,71 | 81 | 15 819 |
| 6. Krējums, saldais krējums, biezpiens un sviests | 56,57 | 83,2 | 86 000 |
| 7. Raudzētie piena produkti | 65 | noraidīts | 14 300 |
| 8. Saldie biezpiena sieriņi, sieri un kausētie sieri | noraidīts | noraidīts | Iepirkums izbeigts bez rezultāta |
| Kopā: | | | **366 334** |

**Secinājumi:**

1. Saskaņā ar Daugavpils pilsētas domes noteikumiem par iepirkumu veikšanas kārtību (apstiprināti ar Domes priekšsēdētāja 22.01.2016. rīkojumu Nr.18, bija spēkā līdz 21.04.2017.) 3.1.punktu - iepirkuma organizēšanas process Domē sastāv no vairākiem posmiem, viens no kuriem ir savlaicīga iepirkuma vajadzības apzināšana. Neskatoties uz to, ka Noteikumu 4.punkts noteica, ka iestādes vadītājs reizē ar iestādes budžeta līdzekļu pieprasījumu kārtējam budžeta gadam iesniedz Centralizēto iepirkumu nodaļā iepirkumu plāna projektu nākamajam gadam, iepirkuma plāns 2016.gadam tika apstiprināts tikai 2016.gada. 1.arīlī, kas faktiski ir 2 mēnešu laikā pēc pašvaldības budžeta apstiprināšanas (budžets tika apstiprināts 28.01.2016.). **No minēta, ir secināms, ka Iepirkumu plānošanas process Domē un pašvaldības iestādēs rada draudus mākslīgai iepriekš noslēgto iepirkuma līgumu darbības termiņu turpināšanai (konkrētajā gadījumā – 10 mēnešu pagarinājums) un savlaicīgai iepriekš plānoto iepirkumu nerīkošanai, šādi kropļojot konkurenci un pašvaldībai izdevīgākā saimnieciskā piedāvājuma saņemšanai nerīkojot pienācīgi izplānotas iepirkuma procedūras ar nekvalitatīvām iepirkumu specifikācijām.**

2. Vadoties no Izglītības pārvaldes sniegtas informācijas, no 2016.gada 2.maija līdz 2016.gada 31.augustam, t.i. laika periodā kad beidzās iepirkuma līgums ar a/s “Latgales piens” un tika veikta iepirkuma procedūra **„**Pārtikas produktu piegāde Daugavpils pilsētas izglītības iestādēm” (iepirkuma identifikācijas numurs DPD 2016/69)” par piegādātiem produktiem a/s “Latgales piens” tika samaksāti 83611,77 EUR ar PVN. Laika periodā kad notika atkārtos iepirkums par piena produktu piegādi, t.i. no 2016.gada 1.septembra līdz 2017.gada 19.martam par piegādātiem produktiem a/s “Latgales piens” tika samaksāti 186247,30 EUR ar PVN. Kopā tika samaksāti **269859,07 EUR ar PVN.**

3. Daugavpils pilsētas domē nav atrodamas starp Daugavpils pilsētas domes Izglītības pārvaldi un iepirkuma DPD 2016/69 uzvarētāju SIA “JUNONA BEP” parakstītās vispārīgās vienošanās, turklāt, saskaņā ar kuru Daugavpils 16.vidusskola 2016.gada 29.augustā noslēdza līgumu “Par pārtikas produktu piegādi Daugavpils 16.vidusskolai daļā Nr.40 “Piena produkti””, veicot pārtikas produktu piegādi un samaksājot **5752,20 EUR** ar PVN.

4. Daugavpils pilsētas domes Izglītības pārvaldes vadītājas Marinas Isupovas un Daugavpils pilsētas Izglītības pārvaldes sagādnieces Natālijas Fjodorovas (Iepirkuma komisijas locekle iepirkumā Nr.DPD 2016/69) dienesta ziņojumi, izziņa no Daugavpils pilsētas domes līgumu reģistrācijas žurnāla, kā arī Iepirkumu komisijas iepirkumā Nr.DPD 2016/69 2016.gada 19.septembra sēdes protokols – liecina par Daugavpils pilsētas domes priekšsēdētāja Jāņa Lāčplēša un Daugavpils pilsētas domes priekšsēdētāja vietnieka Pētera Dzalbes ietekmi uz pasūtītāju (Daugavpils pilsētas Izglītības pārvaldi) un iejaukšanos viņa kompetencē, organizējot iepirkumu Nr.DPD 2016/69. Rezultātā, tika pārtraukts atklāts konkurss “Pārtikas produktu piegāde Daugavpils pilsētas izglītības iestādēm” (identifikācijas Nr.DPD 2016/69) 1.daļā “Piena produkti” un 40.daļā “Piena produkti” un izsludināta jauna iepirkumu procedūra piena un piena produktu piegādei “Piena un piena produktu piegāde Daugavpils pilsētas izglītības iestādēm” (ident.Nr.DPD 2016/192).

5. Par minētiem apstākļiem ir nepieciešams informēt Iepirkumu uzraudzības biroju un tiesībsargājošās iestādes, to kompetences ietvaros realizējot pārbaudi par iespējamu noziedzīgu nodarījumu izdarīšanu un iejaukšanos iepirkumu procedūrās.

Daugavpils pilsētas domes

Juridiskā departamenta vadītāja vietnieks *(personiskais paraksts)* R.Golovans